9. การประเมินความเพียงพอของระบบการควบคุมภายในประจำปี 2555

บริษัท ได้ให้ความสำคัญต่อระบบการควบคุมภายใน โดยมุ่งเน้นให้มีการควบคุมภายในที่เพียงพอ
เหมาะสม และเกื้อหนุนประสิทธิภาพของธุรกิจ ทั้งในด้านการเงิน การดำเนินการ
การบริหารความเสี่ยง และการกำกับดูแล
ทั้งนี้หลักการและสาระสำคัญของการประเมินความเพียงพอของระบบควบคุมภายในสามารถ
พิจารณาได้ใน 5 ด้าน ดังนี้

องค์กรและสภาพแวดล้อม

คณะกรรมการบริษัท มีบทบาทสำคัญในการกำหนดวิสัยทัศน์ นโยบาย และแผนกลยุทธ์ของบริษัท
โดยการพิจารณาแผนธุรกิจระยะยาว รวมทั้งการให้ความคิดเห็น
และอนุมัติแผนปฏิบัติการประจำปีซึ่งประกอบด้วย
โครงการตามแผนกลยุทธ์ที่กำหนดไว้สอดคล้องกันกับแผนระยะยาวเพื่อนำไปสู่การปฏิบัติโดยมีการกำหนดเป้าหมาย
วัตถุประสงค์ งบประมาณ ปัจจัยความเสี่ยง กิจกรรมหลักที่จะดำเนินการในแต่ละช่วงเวลา
ผลตอบแทนที่คาดว่าจะได้รับที่สามารถวัดได้อย่างเป็นรูปธรรมเพื่อให้บรรลุเป้าหมายโดยรวม
นอกจากนั้นยังประยุกต์ใช้ดัชนีวัดผลการดำเนินงานในการวัดผลการปฏิบัติงานทั่วทั้งองค์กร
เพื่อให้การติดตาม และประเมินผลการปฏิบัติงานเป็นไปอย่างเที่ยงธรรม มีประสิทธิภาพ
เป็นระบบสอดคล้องกับเป้าหมาย และวัตถุประสงค์ขององค์กร

นโยบายการบริหารจัดการภายใน
บริษัทมีโครงสร้างองค์กรที่แบ่งแยกหน้าที่ความรับผิดชอบทั้งในสายงานปฏิบัติงานหลักและสายงานสนับสนุน
รวมทั้งมุ่งเน้นให้มีกลไกการถ่วงดุลอำนาจระหว่าง คณะกรรมการบริษัท ฝ่ายบริหาร และผู้ถือหุ้น
ตลอดจนจัดให้มีการสื่อสารกับผู้ลงทุนเพื่อเผยแพร่ และสื่อสารข้อมูลต่างๆ
ของบริษัทให้สาธารณชนได้ทราบอย่างสม่ำเสมอ และแต่งตั้งคณะกรรมการชุดต่างๆ
เพื่อช่วยในการพิจารณากลั่นกรอง
และให้คำวินิจฉัยในเรื่องสำคัญที่เกี่ยวข้องเพื่อรักษาผลประโยชน์ของผู้ถือหุ้น
นอกจากนี้บริษัทได้ประกาศใช้หลักการกำกับดูแลกิจการที่ดี จรรยาบรรณคณะกรรมการบริษัท
และจรรยาบรรณทางธุรกิจของพนักงาน เพื่อให้บุคลากรทุกระดับของบริษัทได้ยึดถือปฏิบัติ
โดยมุ่งเน้นหลักการกำกับดูแลกิจการที่ดี ทั้งนี้พนักงานที่ฝ่าฝืน
ตลอดจนละเมิดจรรยาบรรณจะถูกสอบสวนและลงโทษตามระเบียบที่กำหนด

นอกจากนี้บริษัทยังได้คำนึงถึงความเป็นธรรมต่อคู่ค้า
โดยกำหนดเรื่อการปฏิบัติต่อคู่ค้าไว้ในจรรยาบรรณของการจัดหา
อีกทั้งยังเปิดโอกาสให้แจ้งข้อร้องเรียนได้ โดยมีช่องทางการร้องเรียนผ่านเว็บไซด์ของบริษัทที่
AC_EW@eastwater.com

การบริหารความเสี่ยง

บริษัท ใช้แนวคิดของการบริหารความเสี่ยงทั่วทั้งองค์กร (Enterprise Risk Management)
โดยการประเมินความเสี่ยงในกระบวนการต่างๆ และวิเคราะห์ปัจจัยเสี่ยง
มาตรการควบคุมที่มีในปัจจุบัน รวมถึงการกำหนดมาตรการควบคุมเพิ่มเติม
โดยสนับสนุนให้พนักงานมีส่วนร่วมในกระบวนการดังกล่าว
ทั้งนี้บริษัทมีหน่วยงานบริหารจัดการความเสี่ยงเพื่อจัดทำแผนบริหารความเสี่ยง
ติดตามผลการจัดการเพื่อลดระดับความเสี่ยงให้อยู่ในระดับที่ยอมรับได้
และทบทวนปัจจัยความเสี่ยงเพื่อเสนอยังคณะกรรมการบริหารความเสี่ยงพิจารณาก่อนนำเสนอยังคณะกรรมการบริษัททุกไตรมาส
เพื่อพิจารณา และให้คำวินิจฉัยอันจะส่งผลให้กระบวนการบริหารความเสี่ยงของบริษัทมีความต่อเนื่อง
นอกจากนั้นแล้วในปี 2555 บริษัทได้มีการจัดทำแผนบริหารความต่อเนื่องทางธุรกิจ (Business
Continuities Plan : BCP)
ซึ่งเป็นกระบวนการจัดเตรียมขั้นตอนการปฏิบัติและดำเนินงานภายในองค์กร ในการตั้งรับสาเหตุ
ภัยพิบัติ หรือภาวะฉุกเฉินต่างๆ
อันอาจส่งผลกระทบต่อการดำเนินธุรกิจและการใช้อาคารอีสท์วอเตอร์

การควบคุมการปฏิบัติงานของฝ่ายบริหาร

บริษัทกำหนดขอบเขตอำนาจหน้าที่
และวงเงินอำนาจอนุมัติของฝ่ายบริหารให้สอดคล้องกับหลักการควบคุมภายในที่ดีเรื่องการแบ่งแยกหน้าที่งาน
และการสอบทานงานระหว่างกัน โดยแยกงานในหน้าที่อนุมัติ การบันทึกรายการบัญชี
ข้อมูลสารสนเทศ และหน้าที่ในการดูแลจัดเก็บทรัพย์สินออกจากกัน
นอกจากนี้บริษัทยังได้รับการรับรองระบบมาตรฐานคุณภาพ ISO9001:2008
และมาตรฐานระบบการจัดการสิ่งแวดล้อมISO 14001:2004 ซึ่งกำหนดให้บริษัท ต้องจัดทำคู่มือ
และขั้นตอนการปฏิบัติ เพื่อเป็นมาตรฐานอ้างอิงในการปฏิบัติงาน
รวมถึงการจัดฝึกอบรมพนักงานให้เข้าใจ และสามารถปฏิบัติงานได้อย่างถูกต้อง
สอดคล้องตามขั้นตอน และวิธีการปฏิบัติงานที่บริษัทกำหนดไว้

หากมี รายการระหว่างกันของบริษัท และบริษัทในเครือ รวมถึงผู้มีผลประโยชน์ร่วมต่างๆ
จะผ่านขั้นตอนการพิจารณาอนุมัติอย่างถูกต้องชัดเจนหากมีรายการระหว่างกันที่มีนัยสำคัญฝ่ายตรวจสอบ
คณะกรรมการตรวจสอบ ฝ่ายจัดการ
และผู้สอบบัญชีรับอนุญาตจะดำเนินการพิจารณาอย่างรอบคอบและดำเนินการตามข้อกำหนดของตลาดหลักทรัพย์ฯ
ตลอดจนเปิดเผยในหมายเหตุประกอบงบการเงิน และรายงานให้สำนักงาน กลต. ทราบ
อีกทั้งในการออกเสียงเพื่อลงมติเกี่ยวกับรายการเชื่อมโยง
กรรมการที่มีส่วนได้เสียจะไม่มีสิทธิออกเสียงในมติดังกล่าว

บริษัท มีการติดตามดูแลการดำเนินงานของบริษัทในเครืออย่างต่อเนื่อง และสม่ำเสมอ
โดยรายงานความก้าวหน้าผลการดำเนินงานของบริษัทในเครือแต่ละแห่งต่อคณะกรรมการบริษัททราบ
และมอบหมายให้มีหน่วยงานเฉพาะในการติดตามผลการดำเนินงานตามมติที่คณะกรรมการบริษัท
ได้ให้ข้อเสนอแนะไว้
รวมทั้งการประสานนโยบายให้ทุกบริษัทมีทิศทางการดำเนินงานที่สอดคล้องเป็นทิศทางเดียวกับนโยบายของคณะกรรมการบริษัท
นอกจากนั้นบริษัทมอบหมายให้เลขานุการบริษัทดูแลงานด้านกฎหมาย รวมถึงงานด้าน Compliance
เพื่อกำกับดูแลให้การดำเนินงานของบริษัทสอดคล้องกับกฎหมาย ระเบียบข้อบังคับที่เกี่ยวข้อง

ระบบสารสนเทศและการสื่อสารข้อมูล

บริษัท ได้จัดให้มีข้อมูลที่สำคัญอย่างเพียงพอและนำส่งล่วงหน้าผ่านอุปกรณ์สื่อสารหลายรูปแบบ
เพื่อให้คณะกรรมการบริษัทใช้ประกอบการตัดสินใจ ระเบียบวาระในการประชุมคณะกรรมการบริษัท
และคณะกรรมการบริษัทชุดย่อย จะมีข้อมูลต่างๆประกอบด้วยสรุปความเป็นมา
เหตุผลและความจำเป็น มติของที่ประชุมในช่วงที่ผ่านมา ข้อกำหนดทางกฎหมายที่เกี่ยวข้อง (ถ้ามี)
ความคืบหน้าในการดำเนินการของฝ่ายบริหารตามความเห็นของคณะกรรมการชุดต่างๆ
รวมทั้งนำเสนอข้อเสนอแนะเพื่อการพิจารณาซึ่งประกอบด้วยแนวทางเลือกเพื่อการพิจารณาไว้ทุกครั้ง

คณะกรรมการบริษัทแต่งตั้งคณะกรรมการตรวจสอบทำหน้าที่สอบทานรายงานทางการเงินของบริษัทเพื่อให้แน่ใจว่าเป็นไปตามหลักการบัญชีที่รับรองทั่วไปมีความน่าเชื่อถือ
ตลอดจนเปิดเผยข้อมูลทางการเงินให้ตรงกับข้อเท็จจริงอย่างเพียงพอ

นอกจากนี้ บริษัท ยังได้มีการประยุกต์ใช้และพัฒนาระบบสารสนเทศ
และระบบฐานข้อมูลภายในอย่างต่อเนื่อง เพื่อให้บุคลากรทุกระดับในองค์กรสามารถเข้าถึงข้อมูล
และสารสนเทศที่เกี่ยวข้องกับการปฏิบัติงานตามระดับที่เหมาะสม
โดยการกำหนดสิทธิการเข้าถึงข้อมูลที่ชัดเจน

ระบบการติดตาม

บริษัท มีการติดตามการปฏิบัติตามเป้าหมายที่ระบุไว้ในแผนธุรกิจระยะยาว
และแผนปฏิบัติการประจำปีอย่างต่อเนื่อง โดยมีการรายงานความคืบหน้าผลการปฏิบัติงาน
และดัชนีวัดผลการปฏิบัติงานประจำปี (KPIs)
ในการประชุมคณะกรรมการบริษัทเป็นประจำทุกไตรมาส
เพื่อพิจารณากำหนดแนวทางการปรับปรุงแก้ไขความล่าช้า
หรือข้อบกพร่องต่างๆให้สอดคล้องกับสถานการณ์ที่เปลี่ยนแปลงไป
โดยเน้นย้ำให้มีการแก้ไขอย่างทันท่วงที

บริษัท
ให้ความสำคัญต่อการตรวจสอบภายในเพื่อเพิ่มคุณค่าต่อองค์กรโดยการใช้ข้อมูลประเมินความเสี่ยงภายในองค์กร
ประกอบการวางแผนการตรวจสอบ (Risk Based Audit)
และมอบหมายให้ฝ่ายตรวจสอบร่วมกับที่ปรึกษาการตรวจสอบภายในสอบทานประสิทธิภาพประสิทธิผลของระบบการควบคุมภายในของทุกกระบวนการทำงานและรายงานยังผู้บริหารและคณะกรรมการตรวจสอบทุกไตรมาส
เพื่อให้คณะกรรมการบริษัท รวมถึงฝ่ายบริหาร
สามารถเชื่อมั่นในประสิทธิภาพประสิทธิผลของระบบการควบคุมภายในของบริษัท
รวมถึงความถูกต้องน่าเชื่อถือได้ของข้อมูลสารสนเทศต่างๆ ทั้งสารสนเทศทางการเงินการบัญชี
และสารสนเทศที่ใช้ในการดำเนินงาน

ทั้งนี้ฝ่ายตรวจสอบได้ติดตามผลการปรับปรุงแก้ไขตามประเด็นที่ตรวจพบและข้อเสนอแนะของคณะกรรมการตรวจสอบ
และนำเสนอยังคณะกรรมการตรวจสอบอย่างต่อเนื่อง
นอกจากนี้ยังมีกระบวนการติดตามผลการดำเนินงานผ่านระบบการตรวจติดตามระบบคุณภาพ
และสิ่งแวดล้อมภายในบริษัท ตามมาตรฐานสากล ISO 9001:2008 และISO 14001 : 2004
อย่างต่อเนื่อง

จากการพิจารณาสาระสำคัญของการประเมินความเพียงพอของระบบควบคุมภายในข้างต้น
คณะกรรมการบริษัทเชื่อมั่นว่า
ระบบการควบคุมภายในของบริษัทมีความเพียงพอและเหมาะสมกับการดำเนินธุรกิจ
มีความโปร่งใสในการดำเนินการ และส่งเสริมประสิทธิผลของการประกอบกิจการที่ยั่งยืน